DA Den Europæiske Unions Tidende C 183/13

Appeludvalgets forretningsorden (forordning (EU) nr. 182/2011)

Vedtaget af appeludvalget den 29. marts 2011

2011/C 183/05

APPELUDVALGET HAR —

under henvisning til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (1), særlig artikel 3, stk. 7, og

under henvisning til forslag fra Kommissionen —

VEDTAGET FØLGENDE FORRETNINGSORDEN:

Artikel 1

Generelle regler for indkaldelse af møder

1. Hvis en udvalgsformand i henhold til artikel 5, stk. 3 og 4, i forordning (EU) nr. 182/2011 beslutter at henvise en sag til appeludvalget, giver formanden straks udvalgsmedlemmerne og medlemsstaternes faste repræsentationer (herefter benævnt »de faste repræsentationer«) meddelelse herom, jf. dog artikel 2. Datoen for denne meddelelse anses for at være datoen for henvisningen. Meddelelsen om henvisningen skal ledsages af det endelige udkast til gennemførelsesretsakt, som blev forelagt udvalget til afstemning.

2. I de tilfælde, der er omhandlet i artikel 7 i forordning (EU) nr. 182/2011, forelægger udvalgsformanden straks gennemførelsesretsakten for appeludvalget. Datoen herfor anses for at være datoen for henvisningen.

3. Appeludvalget træder sammen tidligst 14 kalenderdage og senest seks uger efter datoen for henvisningen, jf. artikel 3, stk. 7, tredje afsnit, i forordning (EU) nr. 182/2011.

4. Bortset fra i behørigt begrundede tilfælde indkalder formanden til møde mindst 14 dage efter, at udvalget har fået forelagt udkastet til gennemførelsesretsakt og udkastet til dagsorden.

5. Kommissionen fastsætter datoen for appeludvalgets møde i tæt samarbejde med medlemsstaterne, således at medlemsstaterne og Kommissionen kan sikre repræsentation på passende niveau, jf. artikel 3, stk. 7, femte afsnit, i forordning (EU) nr. 182/2011.

Med henblik herpå hører Kommissionen medlemsstaterne om forskellige mulige mødedatoer. Medlemsstaterne kan fremsætte forslag hertil og anføre det repræsentationsniveau, de anser for passende, og som bør være tilstrækkeligt højt og af generel art, herunder på ministerniveau. Generelt bør repræsentationen ikke være lavere end niveauet for medlemmerne af komitéen af faste repræsentanter for medlemsstaternes regeringer. Kommissionen tager størst mulig hensyn til sådanne forslag.

Artikel 2

Indkaldelse af møde om udkast til endelige antidumping- eller udligningsforanstaltninger

1. I de tilfælde, der er omhandlet i artikel 5, stk. 5, i forordning (EU) nr. 182/2011 indleder Kommissionen straks efter afstemningen høringer med medlemsstaterne.

2. Formanden informerer udvalgsmedlemmerne og de faste repræsentationer om resultaterne af de i stk. 1 omhandlede høringer og forelægger på det grundlag appeludvalget enten:

a) den version af udkastet til gennemførelsesretsakt, som udvalget stemte om, eller

b) en ændret udgave af udkastet til gennemførelsesretsakt.

Datoen for forelæggelsen i medfør af første afsnit anses for at være datoen for henvisningen. Det skal ske tidligst 14 kalenderdage og senest én måned efter udvalgsmødet.

3. Appeludvalget mødes tidligst 14 kalenderdage og senest én måned efter datoen for henvisningen, jf. artikel 5, stk. 5, andet afsnit, i forordning (EU) nr. 182/2011.

4. Uanset fristerne i denne artikel skal fristerne i de relevante basisretsakter overholdes, jf. artikel 5, stk. 5, andet afsnit, i forordning (EU) nr. 182/2011.

Artikel 3

Fremsendelse af dokumenter til medlemmerne af appeludvalget

1. Appeludvalgets formand fastsætter dagsordenen og forelægger den for appeludvalget.

2. Appeludvalgets formand fremsender indkaldelsen, udkastene til gennemførelses-retsakter og andre dokumenter til brug på mødet til medlemmerne af appeludvalget i god tid inden mødet under hensyn til, hvor meget sagen haster, og hvor kompleks den er, dog senest 14 kalenderdage inden mødedatoen, jf. artikel 1, stk. 4. Dokumen-terne skal fremsendes som fastsat i artikel 11, stk. 2.

Artikel 4

Appeludvalgets udtalelser

1. Appeludvalget afgiver udtalelse om udkast til gennemførelsesretsakter eller i de tilfælde, der er omhandlet i artikel 7 i forordning (EU) 182/2011, om gennemførelsesretsakter inden den frist, som formanden for udvalget, der har henvist sagen, har fastsat i medfør af artikel 3, stk. 3, og artikel 3, stk. 7, tredje afsnit, i forordning (EU) nr. 182/2011.

2. I overensstemmelse med artikel 3, stk. 4, og artikel 6, stk. 2, i forordning (EU) nr. 182/2011 bestræber formanden sig på at finde løsninger, der er bredest mulig tilslutning til i appeludvalget. Inden afstemningen informerer formanden appeludvalget om, hvordan der er taget hensyn til drøftelserne og forslagene til ændringer, navnlig hvad angår de forslag, der har været bred tilslutning til i appeludvalget.

3. Appeludvalget afgiver udtalelse med kvalificeret flertal, jf. artikel 6, stk. 1, i forordning (EU) nr. 182/2011.

Uanset første afsnit afgiver appeludvalget indtil den 1. september 2012 udtalelse om udkast til endelige antidumping- eller udligningsforanstaltninger med simpelt flertal blandt sine medlemmer, jf. artikel 6, stk. 5, i forordning (EU) nr. 182/2011.

4. Medmindre et medlem af appeludvalget gør indsigelse, kan formanden uden at holde en formel afstemning fastslå, at appeludvalget ved konsensus har afgivet en positiv udtalelse om udkastet til gennemførelsesretsakt.

5. I samråd med appeludvalgets medlemmer kan formanden på eget initiativ eller på et appeludvalgsmedlems anmodning udsætte afstemningen til mødets slutning eller til et efterfølgende møde.

6. Hvis appeludvalget ikke afgiver udtalelse, informerer formanden snarest muligt medlemmerne af det pågældende udvalg om, hvorvidt Kommissionen har til hensigt at vedtage udkastet til gennemførelsesretsakt.

Artikel 5

Repræsentation og beslutningsdygtighed

1. Hver medlemsstat betragtes som ét medlem af appeludvalget. Hvert medlem af appeludvalget beslutter, hvordan dets delegation skal sammensættes, og underretter formanden og de andre medlemsstater herom med henblik på at opnå et så ensartet repræsentationsniveau som muligt på appeludvalgets møde. Appeludvalgets formand underrettes om hver delegations sammensætning i rimelig tid og senest 5 kalenderdage inden datoen for appeludvalgets møde.

2. Kommissionen refunderer kun rejseudgifter for én person pr. medlemsstat.

3. En medlemsstats delegation kan højst repræsentere én anden medlemsstat. Den medlemsstat, der repræsenteres, informerer formanden herom inden mødet eller senest inden afstemningen.

4. Der skal være et flertal af medlemsstater til stede for, at appeludvalget kan foretage afstemninger. Denne regel gælder også, når appeludvalget afgiver udtalelser med konsensus. Når appeludvalgets frist for at afgive udtalelse, jf. artikel 3, stk. 3 og 7, i forordning (EU) nr. 182/2011 er udløbet, skal appeludvalget med henblik på forordningens artikel 6, stk. 3, anses for ikke at have afgivet udtalelse.

Artikel 6

Tredjeparter og eksperter

1. Repræsentanter for tredjelande eller organisationer, der i medfør af en bindende retsakt har ret til at være til stede under møderne i udvalget, indbydes til appeludvalgets møder.

2. Repræsentanter for tiltrædende lande skal indbydes til at deltage i appeludvalgets møder fra datoen for undertegnelsen af tiltrædelsestraktaten.

3. Hvis et simpelt flertal af appeludvalgets medlemmer støtter en anmodning om, at repræsentanter for Unionens organer eller kontorer samt Unionens agenturer, som basisretsakten giver en rolle i forbindelse med vedtagelsen af gennemførelses-retsakten, skal være til stede, indkaldes de til at deltage i mødet. Formanden kan også på eget initiativ indkalde sådanne repræsentanter til at deltage. Et simpelt flertal af medlemsstaterne kan imidlertid modsætte sig, at de deltager i mødet.

4. De i stk. 1, 2 og 3 omhandlede repræsentanter for tredjeparter overværer ikke og deltager ikke i udvalgets afstemninger.

5. Ingen andre tredjeparter eller eksperter, der ikke er en del af en medlemsstats delegation, deltager i appeludvalgets møder.

Artikel 7

Skriftlig procedure

1. Formanden kan indhente en udtalelse fra appeludvalget ved skriftlig procedure, jf. artikel 3, stk. 5, i forordning (EU) nr. 182/2011. Formanden kan navnlig anvende den skriftlige procedure til at indhente en udtalelse fra appeludvalget i tilfælde, hvor udkastet til gennemførelsesretsakt allerede er blevet drøftet på et møde i appeludvalget.

2. Formanden informerer straks og senest 14 kalenderdage efter fristens udløb appeludvalgets medlemmer om udfaldet af den skriftlige procedure.

Artikel 8

Sekretariat

Kommissionen forestår sekretariatsopgaverne for appeludvalget.

Artikel 9

Mødereferater og -protokoller

1. Formanden har ansvaret for udarbejdelsen af et referat af hvert møde, jf. artikel 3, stk. 6, i forordning (EU) nr. 182/2011. Medlemmerne af appeludvalget har ret til at anmode om, at deres holdning indføres i referatet. Formanden sender snarest og senest 1 måned efter mødet referatet til medlemmerne af appeludvalget.

Medlemmerne af appeludvalget meddeler skriftligt formanden eventuelle bemærk-ninger til referatet. Hvis der er uenighed, drøfter appeludvalget sagen. Hvis der fortsat er uenighed, vedlægges de relevante bemærkninger som bilag til referatet.

2. Formanden er ansvarlig for udarbejdelsen af en mødeprotokol, jf. artikel 10 i forordning (EU) nr. 182/2011, hvori der redegøres for hvert punkt på dagsordenen og resultaterne af afstemningen om eventuelle udkast til gennemførelsesretsakter, der er forelagt appeludvalget. I mødeprotokollen nævnes det enkelte medlems holdning under drøftelserne i appeludvalget ikke.

Artikel 10

Tilstedeværelsesliste

Ved hvert møde udarbejder formanden en tilstedeværelsesliste med angivelse af de myndigheder og organisationer, som de personer, medlemsstaterne har udpeget til at repræsentere sig, henhører under.

Artikel 11

Korrespondance

1. Korrespondance vedrørende appeludvalget stiles til appeludvalgets formand og sendes til Kommissionen.

2. Korrespondance til appeludvalgets medlemmer sendes til de faste repræsentationer. Herudover kan korrespondance sendes direkte til de personer, medlemsstaterne har udpeget til at repræsentere dem i appeludvalget.

3. De faste repræsentationer og Kommissionen kan anføre en specifik central elektronisk adresse til korrespondance.

Artikel 12

Aktindsigt og fortrolighed

1. Anmodninger om aktindsigt i appeludvalgets dokumenter skal behandles i overensstemmelse med Europa-Parlamentets og Rådets forordning (EF) nr. 1049/2001 (2). Det er Kommissionen, der træffer afgørelse om anmodninger om aktindsigt i disse dokumenter, jf. dens forretningsorden som ændret ved afgørelse 2001/937/EF, EKSF, Euratom (3). Hvis anmodningen er stilet til en medlemsstat, anvender den pågældende medlemsstat artikel 5 i forordning (EF) nr. 1049/2001.

2. Drøftelserne i appeludvalget er fortrolige.

3. Dokumenter, der sendes til appeludvalgets medlemmer og repræsentanter for tredjeparter, er fortrolige, medmindre der er givet aktindsigt i disse dokumenter i medfør af stk. 1, eller Kommissionen på anden måde har offentliggjort dem.

4. Appeludvalgets medlemmer og repræsentanter for tredjeparter skal overholde kravene om fortrolig behandling i denne artikel. Formanden sikrer, at repræsentanter for tredjeparter informeres om kravene om fortrolig behandling.

Artikel 13

Beskyttelse af personoplysninger

Appeludvalgets behandling af personoplysninger skal ske i overensstemmelse med Europa-Parlamentets og Rådets forordning (EF) nr. 45/2001 (4), idet formanden er ansvarlig herfor og fungerer som registeransvarlig, jf. nævnte forordnings artikel 2, litra d).

Artikel 14

Ændring af forretningsordenen

Inden april 2014 vurderer Kommissionen, hvordan den nuværende forretningsorden fungerer i praksis og kan fremsætte forslag til ændring heraf.

(1) EUT L 55 af 28.2.2011, s. 13.

(2) EFT L 145 af 31.5.2001, s. 43.

(3) EFT L 345 af 29.12.2001, s. 94.

(4) EFT L 8 af 12.1.2001, s. 1.